次韵和劉卿材見寄之什
作者：黄庶
朝代：宋

paragraphs: 風波一相失，倒指歲月耗。
交情見千里，文字每教告。
胸中飽耘鋤，勉我穫以道。
踟躕竹帛間，相期古人到。
十年走塵土，心不勇於躁。
迺知鎸磨益，不必硯席好。
君屈百里官，卓趨而魯蹈。
不使鞭朴教，人情自傾倒。
訟稀禾黍登，醺若飲醇醪。
使者席未暖，姓名達珪瑁。
麒麟踴躍起，志遠無近報。
糞土齪齪者，錙銖較稱號。
青冥脚可插，泥途迹將掃。
寧知西山民，歸車恐君膏。
我行省版輿，假途期問勞。
理聲如壁鄰，嘆息不可造。
遥知詩書宰，優游漆園傲。
極目西飛雲，徒使瞳子眊。
敢期枉佳作，綢繆肺襟奧。
大句驅老意，木古風雨暴。
驚味無厭已，敗者豆籩犒。
我輒牽勉和，徒手大阿冒。
酌酒持君詩，吟哦舌根燥。